Stephen Smith, Skoċċiż ta’ 30 sena kien arrestat mill-Pulizija tar-Rapid Intervention Unit f’Tal-Qroqq wara li baqa’ dieħel b’saħħa fil-karozza tal-Ministru Emanuel Mallia u ħarab minn fuq il-post. F’dak il-ħin ma kien hemm ħadd fil-karozza. Fil-ħin tal-inċident il-Ministru Mallia kien qiegħed jattendi għal funzjoni uffiċjali fid-Depot tal-Pulizija fil-Floriana. Sorsi informati qalu l-inċident seħħ għall-ħabta tad-9.00 p.m. meta x-xufier tal-Ministru Mallia kellu l-karozza pparkjata l-Gżira ħdejn ir-residenza ta’ ommu. Mal-ħoss tal-impatt, ix-xufier tal-Ministru Mallia li huwa Membru fil-Korp tal-Pulizija, induna b’dak li ġara u ħareġ biex jara x’ġara. F’dan il-ħin huwa ntebaħ bl-inċident u x’ħin induna li dan kien każ ta’ hit and run, huwa saq għal wara l-karozza li ħolqot l-inċident. F’mument minnhom, ix-xufier li kien qed isuq il-karozza li ħolqot l-inċident reġa’ għafset il-karozza biex tagħti daqqa oħra lill-karozza tal-Ministru biex trossha mal-ħajt f’Tal-Qroqq. Din il-persuna ħarġet biex tħebb għall-membru tal-Korp tal-Pulizija bi flixun tal-birra. Konsegwenza ta’ dan ix-xufier tal-ministru li huwa membru fil-Korp tal-Pulizija spara żewġ tiri fl-arja bħala twissija. Il-barrani reġa’ ħarab minn fuq il-post u ġie arresta fl-Imsida minn Membri tar-Rapid Intervention Unit. Is-sorsi tagħna qalu li r-raġel ittieħed l-Għassa ta’ San Ġiljan fejn irrifjuta li jagħmel it-test tal-alkoħol. Dwar dan il-każ qed issir inkjesta maġisterjali. Ara wkoll l-aħħar dettalji dwar il-każ fuq dan il-link: http://www.tvm.com.mt/news/il-barrani-li-dahal-fkarozza-ta-ministru-u-harab-minn-fuq-il-post-kien-xurban/